b'\n_START_ARTICLE_\nCision\n_START_SECTION_\nHistoria\n_START_PARAGRAPH_\nCision perustettiin Ruotsissa vuonna 1892 Svenska Telegrambyr\xc3\xa5n mainososastona. My\xc3\xb6hemmin siit\xc3\xa4 muodostui Pressurklipp-niminen yritys, jonka leikeseuranta palveli ruotsalaisia yrityksi\xc3\xa4 ja yksityishenkil\xc3\xb6it\xc3\xa4. Yritys laajeni 1990-luvulla Observer-nimisen\xc3\xa4 Tanskaan ja sen tarjoamat palvelut sis\xc3\xa4lsiv\xc3\xa4t lehtileikkeiden lis\xc3\xa4ksi radio- ja televisiotranskriptiot._NEWLINE_Analyysipalvelut tulivat yhti\xc3\xb6n tarjontaan 1990-luvun puoliv\xc3\xa4liss\xc3\xa4 ja siit\xc3\xa4 l\xc3\xa4htien tarjonta laajeni kattamaan erilaiset r\xc3\xa4\xc3\xa4t\xc3\xa4l\xc3\xb6idyt tietopalvelut. Liikevaihdon kasvu sai yhti\xc3\xb6n laajentamaan toimintansa kaikkiin muihin Pohjoismaihin, Saksaan ja Baltiaan._NEWLINE_Suomen markkinoille Cision tuli alun perin Observer-nimisen\xc3\xa4 vuonna 1997, kun konserni osti suomalaisen mediaseurantayrityksen, Sanomalehtien Ilmoitustoimisto SITA Oy:n, koko liiketoiminnan. SITA:n olivat aikanaan vuonna 1913 perustaneet Suomen suurimmat sanomalehdet. Yhti\xc3\xb6n palveluihin kuuluivat perinteisen lehdist\xc3\xb6seurannan lis\xc3\xa4ksi 1960-luvulta l\xc3\xa4htien my\xc3\xb6s radio- ja tv-seuranta sek\xc3\xa4 erilaiset mittauspalvelut. Konserniin kuulunut, tiedotejakeluun keskittynyt sisaryhti\xc3\xb6 Waymaker sulautui yritykseen vuonna 2003._NEWLINE_2000-luvulle ment\xc3\xa4ess\xc3\xa4 yritys oli jatkanut laajentumista Anglo-Euroopan alueella ja Portugalissa ja jatkoi kasvuaan useilla yritysostoilla Yhdysvaltain ja Kanadan markkinoille. Seuraavina vuosina 2003\xe2\x80\x932005 markkina-asema vahvistui viel\xc3\xa4 MediaMap-, Delahaye- ja Multivision-yritysostojen my\xc3\xb6t\xc3\xa4. Vuonna 2007 kaikki Observer-konsernin tyt\xc3\xa4ryhti\xc3\xb6t yhdistettiin yhteisen Cision-nimen alle. Vuonna 2009 Cision myi seuranta- ja analyysitoiminnot Tanskassa Infomedialle ja Norjassa ja Ruotsissa Infopaq Internationalille. Kes\xc3\xa4ll\xc3\xa4 2011 Cision myi Suomen seuranta- ja analyysitoiminnot M-Brain Oy:lle s\xc3\xa4ilytt\xc3\xa4en Cision Finlandilla tiedotejakelu- ja mediatietokantapalvelut sek\xc3\xa4 palkitun CisionPoint-verkkosovelluksen myynnin, markkinoinnin ja asiakastuen.\n_START_SECTION_\nCision Finland\n_START_PARAGRAPH_\nCision Groupin kes\xc3\xa4ll\xc3\xa4 2011 toteuttaman yrityskaupan my\xc3\xb6t\xc3\xa4 Cision Finlandin  mediaseuranta- ja analyysiliiketoiminnot myytiin M-Brain Oy:lle. Cision s\xc3\xa4ilytti Suomessa itsell\xc3\xa4\xc3\xa4n mediatietokantaan ja tiedotejakeluun keskittyv\xc3\xa4t Plan & Connect -palvelut, joiden myynti\xc3\xa4, markkinointia ja asiakastukitoimintoja sek\xc3\xa4 CisionPoint-verkkosovellusta Cision Finland (Cision Plan and Connect Finland Oy) hoitaa. Cision Finlandin toimipiste sijaitsee Helsingiss\xc3\xa4. Cisionin maailmanlaajuinen CisionPoint-verkkosovellus voitti vuosina 2009 ja 2011 CODiE-palkinnon, jonka my\xc3\xb6nt\xc3\xa4\xc3\xa4 Software and Information Industry Association (SIIA). Cision yll\xc3\xa4pit\xc3\xa4\xc3\xa4 julkista CisionWire-uutissivustoa, jossa julkaistaan tiedotteita, kuvia ja videoita. Cisionin Journalisttweets.com -sivustolla voi seurata eri alojen journalistien mikrobloggausta Twitteriss\xc3\xa4. Cision julkaisee my\xc3\xb6s Suomen mediauutisia sek\xc3\xa4 suositun top-blogilistauksen kuukausittain vaihtuvasta aihealueesta.'